## Rješenje Ustavnog suda Republike Hrvatske broj U-IV-69/1994. od 4. lipnja 1994.

### NN 49/1994 (24.6.1994.), Rješenje Ustavnog suda Republike Hrvatske broj U-IV-69/1994. od 4. lipnja 1994.

# USTAVNI SUD REPUBLIKE HRVATSKE

Ustavni sud Republike Hrvatske povodom zahtjeva Ratka Jelovca iz Ogulina
za rješavanje sukoba nadležnosti na sjednici u sastavu predsjednika Ustavnog
suda Republike Hrvatske Jadranka Crnića, te sudaca Ustavnog suda
Republike Hrvatske Zdravka Bartovčaka, dr. Nikole Filipovića,
Ante Jelavića, mr. Vojislava Kučekovića, mr. Hrvoja
Momčinovića, Ivana Marijana Severinca i Mladena Žuvele, 4.
svibnja 1994. godine donio je

## RJEŠENJE

I.

Odbacuje se zahtjev Ratka Jelovca za rješavanje sukoba nadležnosti između
Općinskog suda u Ogulinu i Upravnog suda Republike Hrvatske.

II.

Ovo rješenje objavit će se u "Narodnim novinama".

Obrazloženje:

Ratko Jelovac podnesao je Ustavnom sudu Republike Hrvatske zahtjev da
se riješi sukob nadležnosti između Općinskog suda u Ogulinu i
Upravnog suda Republike Hrvatske. Prema navodima zahtjeva Ratko Jelovac
je podnesao Općinskom sudu u Ogulinu tužbu protiv Izvršnog vijeća
Skupštine općine Ogulin radi utvrđenja nezakonitim rješenja o
prestanku njegova radnog odnosa u Upravi društvenih prihoda Općine
Ogulin od 21. listopada 1992. godine Ur. broj 2154-02-92-3. Rješenjem navedenog
suda od 19. studenoga 1992. godine broj P-268/92 taj sud da se je oglasio
stvarno nenadležnim a tužbu da je odbacio. Nakon što je Okružni sud u Rijeci
odbio njegovu žalbu i potvrdio rješenje Općinskog suda u Ogulinu,
da je pokrenuo upravni spor podnošenjem tužbe Upravnom sudu Republike Hrvatske
protiv istog rješenja Izvršnog vijeća Skupštine općine Ogulin,
sa zahtjevom da taj sud poništi isto kao nezakonito. Upravni sud Republike
Hrvatske da je rješenjem od 17. lipnja 1993. godine broj Us-6044/92 tužbu
odbacio jer da osporeno rješenje nije upravni akt.

Na taj način - tvrdi podnositelj zahtjeva, ostao je bez pravne
zaštite, jer su navedeni sudovi odbili svoju nadležnost, pa zahtijeva da
Ustavni sud Republike Hrvatske riješi taj negativni sukob nadležnosti izmedu
Općinskog suda u Ogulinu i Upravnog suda Republike Hrvatske.

Ustavni sud Republike Hrvatske nije nadležan za rješavanje sukoba nadležnosti
izmedu tijela sudbene vlasti Prema odredbama članka 125. alineja
4. Ustava Republike Hrvatske, Ustavni sud Republike Hrvatske rješava sukob
nadležnosti između tijela zakonodavne, izvršne i sudbene vlasti. Za
rješavanje sukoba nadležnosti izmedu Općinskog suda u Ogulinu i Upravnog
suda Republike Hrvatske, ako takav sukob postoji. nadležan je temeljem
članka 22. stavak 1. točka 6. Zakona o sudovima (" Narodne
novine", broj 3/94), Vrhovni sud Republike Hrvatske. Stoga je, jer
Ustavni sud Republike Hrvatske nije nadležan za rješavanje tog sukoba nadležnosti,
valjalo zahtjev odbaciti (članak 26. Ustavnog zakona o Ustavnom
sudu Republike Hrvatske - "Narodne novine", broj 13/91).

Odluka o objavi temelji se na odredbi članka 20. stavak 1. Ustavnog
zakona o Ustavnom sudu Republike Hrvatske.

Broj: U-IV-69/1994.

Zagreb, 4. svibnja 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 49/1994-853